《送僧归护国寺》
宋代·张师德

喜陪人杰论三乘，岩室经年锁翠稜。
六代有师传法印，万缘无象监心灯。
赤城道远明霞画，瀑布声寒月照冰。
迹似孤云縻不得，清秋归兴杖蛮藤。

作者简介：（?—约1026）开封襄邑人，字尚贤。张去华子。真宗大中祥符四年进士第一。除将作监丞，通判耀州。判三司都理欠凭由司，建言有逋负官物而被系，本非侵盗而无以自偿，愿特蠲之。真宗用其言。天禧二年擢右正言、知制诰，九年不迁。仁宗天圣四年以左谏议大夫罢职。孝谨有家法，不交权贵。有文集。